L-IMSIEFER… IGĦANNI Lil ħabibi Ġużċ Sammut Mhux qalbi ġagħlitni nitbiegħed, Ja Malta, mix-xemx li tgħattik ; Mhux frugħa, wasslitni biex niċħad Ir-risq li l-Mulej ħeba fik; Għax qalbi biss tiegħek Irsira li xejn ma jħassarha: L-irbit li jjassarha La l-bogħod u la ż-żmien ma jħolluh. Kif nilmaħ ix-xemx ta' filgħodu Xbihetek tidbirli fil-ħsieb ; U jhewden fik moħħi flgħaxija X'ħin l-aħħar xaqq dawl ikun dieb. Fil-ħolm, kull x'ħin rieqed, Art niesi, dlonk ismek minn fommi Flimkien m'isem ommi Jaqbiżli, jniddini ' bid-dmugħ. Hawnhekk għadni nisma' wkoll l-għana Li jtennu l-għasafar ħenjin ; Ukoll tal-widien nisma' l-ħsejjes Li jgelglu għar-raba', safjin : : M'għadux iżda jidwi Id-daqq, ġe' widnejja, ta' lsieni ; Id-daqq li jimlieni Bil-ħajja, bis-saħħa, bil-ferħ. Irrid illi b'ħilti jiżżejjen Ġieħ l-Art li jien minnha mifrud : Irrid li taħt sema barrani Ngħix sewwa ta' malti: w immut. Għax malti twelidi U Malta mexxietli t-trobbija ; Għax malti ġe' fija Ibaqbaq inħoss jien id-demm.